Израда планова јавног здравља у градовима и општинама Подунавског и Браничевског округа

07.04.2023.

Уводна радионица поводом израде планова јавног здравља у градовима и општинама Подунавског и Браничевског округа, одржана је 6. априла у Скупштини града Пожаревца.

Скуп је отворио Саша Павловић, градоначелник Града Пожаревца који је истакао да ова радионица има за циљ да унапреди планско деловање у области јавног здравља.

„Да би мере подизања здравства које спроводи држава Србија имале потпуни ефекат, неопходно је да и локалне самоуправе, сходно својим приоритетима, таргетирају краткорочне и дугорочне циљеве у својим срединама. То радимо у циљу да бисмо подигли превентивно деловање на разне изазове по јавно здравље, како у Браничевском, тако и у Подунавском округу. Захваљујем се Сталној конференцији градова и општина која и овом активношћу још једном оправдава своје деловање и постојање, уверен сам да ћемо након завршетка овог пројекта, убрзо видети и његове резултате на терену“, рекао је Павловић.

Др Јасна Аврамовић, начелница Подунавског управног округа, истакла је да је циљ радионице да комуникација између центара за социјални рад, локалних самоуправа, домова здравља, болнице и републичких власти буде једноставнија, да би лакше размењивали информације.

„Важно је то што ће се данас и у будућности дешавати на овим радионицама, јер се сви родимо и умремо на једном месту, а то је болница. Добро је што заједнички наступамо, јер дошло је време да покажемо пријатељство и разумевање и да у партнерском односу решавамо проблеме. Потребно је да имамо јединствене циљеве и планове, да идемо у истом смеру, да говоримо о томе како да што лакше и једноставније уредимо правилнике и помогнемо пре свега, грађанима једног и другог округа", казала је Аврамовић.

Др Ана Јовановић, в.д. директора Завода за јавно здравље у Пожаревцу, указала је на то да члан 14. Закона о јавном здрављу из 2016. године, јасно дефинише све теме о којима је било речи на радионици.

„Од данашњег састанка и будућих радионица очекујемо појашњења за све оне недоумице које смо имали око програмирања и буџетирања програма за јавно здравље. Брига за унапређење друштвеног здравља требало би да буде стална тема код доносиоца политичких одлука, стручњака и појединаца. Циљ ћемо постићи само ако постигнемо друштвену климу у којој право на здравље представља основно људско право", рекла је Јовановић.

Јасмина Танасић, програмска директорка за друштвени развој Сталне конференције градова и општина, казала је да се на радионицу пријавило 39 учесника, али је дошло дупло више, што је показатељ заинтересованости и спремности локалних самоуправа да плански приступају унапређењу јавног здравља на својој територији.

„Јавно здравље је организовани напор заједнице, друштва, државе, појединца и свих актера у друштвеном животу да омогуће појединцу, породици и друштву здраве изборе", објаснила је Танасић.

Процес планирања и основне појмове из области јавног здравља овом приликом учесницима је представила др Мирјана Живковић Шуловић, начелница за организацију и планирање здравственог система са Института за јавно здравље „Милан Јовановић Батут“. На скупу су присуствовали представници локалне самоуправе из Смедерева, Пожаревца, Смедеревске Паланке, Велике Плане, Кучева, Малог Црнића, Великог Градишта, као и здравствених и социјалних установа из наведених градова и општина.

Ову активност СКГО реализује у оквиру Програма „Партнерство за добру локалну самоуправу“ који подржава Владе Швајцарске